L 45/1640
SK
Úradný vestník Európskej únie
24.2.2022
KOMISIA OPERÁCIE PRIJÍMANIA A POSKYTOVANIA ÚVEROV — OPERÁCIE PRIJÍMANIA A POSKYTOVANIA ÚVEROV ZARUČENÉ ROZPOČTOM ÚNIE (INDIKATÍVNE ÚDAJE)
3.
Vplyv na rozpočet Výskyt ochorenia COVID-19 má rozsiahly a rušivý vplyv na hospodárske systémy všetkých členských štátov.
Preto sú potrebné spoločné príspevky členských štátov vo forme záruk na podporu úverov z rozpočtu Únie.
Takéto záruky sú nevyhnutné na to, aby Únia mohla členským štátom poskytovať úvery v dostatočnej výške s cieľom podporiť politiky trhu práce, ktoré sú pod najväčším tlakom.
Na to, aby sa zabezpečila zlučiteľnosť podmieneného záväzku vyplývajúceho z takýchto úverov s príslušným viacročným finančným rámcom a so stropmi vlastných zdrojov, by mali byť záruky poskytnuté členskými štátmi neodvolateľné, bezpodmienečné a dostupné na požiadanie, pričom stabilita systému by sa mala posilniť dodatočnými bezpečnostnými opatreniami.
V súlade s doplnkovou úlohou takýchto záruk a bez toho, aby bola dotknutá ich neodvolateľnosť, bezpodmienečnosť a dostupnosť na požiadanie, sa od Komisie očakáva, že pred tým, ako vyzve na plnenie zo záruk zo strany členských štátov, bude najprv čerpať z rezervy, ktorá je k dispozícii v rámci stropu vlastných zdrojov pre platobné rozpočtové prostriedky, a to v rozsahu, ktorý Komisia považuje za udržateľný, pričom sa zohľadnia okrem iného celkové podmienené záväzky Únie vrátane záväzkov v rámci nástroja na podporu platobnej bilancie zriadeného nariadením (ES) č. 332/2002 (1).
Komisia by pri príslušnej výzve na plnenie zo záruk mala členské štáty informovať o rozsahu, v akom sa z dostupnej rezervy čerpalo.
Potrebu záruk poskytovaných členskými štátmi možno preskúmať, ak sa dosiahne dohoda o revidovanom strope vlastných zdrojov.
Keďže obe časti týchto operácií prijímania a poskytovania úverov sa uskutočňujú za rovnakých podmienok, vplyv na rozpočet majú iba vtedy, ak dôjde k aktivácii záruky v prípade úverového zlyhania.
K 31. decembru 2020 predstavovala nesplatená suma v rámci tohto nástroja 39 500 000 000 EUR.
(1) Nariadenie Rady (ES) č. 332/2002 z 18. februára 2002, ktorým sa zavádza systém strednodobej finančnej pomoci pre platobné bilancie členských štátov (Ú. v. ES L 53, 23.2.2002, s. 1).